Australiassa aktivistit ovat aloittaneet oikeustoimet vastaiskuna hallituksen suunnitelmalle järjestää sukupuolineutraalista avioliitosta postiäänestys.

Samaa sukupuolta olevien avioliiton puolesta kampanjoivat aktivistit vievät suunnitelman korkeimpaan oikeuteen. He pitävät postiäänestyksen järjestämistä haitallisena ja katsovat sen aiheuttavan erimielisyyksiä.

Mielipidetutkimukset näyttävät laajaa tukea sukupuolineutraalille avioliitolle Australiassa. Tilanne on kuitenkin polkenut paikallaan yli vuosikymmenen ajan, koska poliittista yksimielisyyttä tavasta päättää asia ei ole syntynyt.

Australian parlamentin ylähuone, senaatti, torppasi kansanäänestyksen asiasta viime vuonna. Tämän jälkeen hallitus päätti vapaaehtoisen postiäänestyksen järjestämisestä. Äänestysliput oli tarkoitus lähettää ensi viikolla.

Homoseksuaalien avioliitto-oikeuden puolesta kampanjoivat aktivistit vastustavat molempia vaihtoehtoja. Heidän mukaansa kansallinen äänestys on kallis ja altistaa homoseksuaalisten ihmisten perheet vihapuheelle.

– Se, että yhdelle ihmisryhmälle kerrotaan, että heidän oikeuksistaan täytyy päättää julkisessa äänestyksessä, lähettää kauhean viestin, aktivistiryhmä Australian Marriage Equalityä edustava Anna Brown sanoo.

Jos äänestys menee läpi ja australialaiset äänestävät "kyllä", hallitus järjestää parlamentissa asiasta äänestyksen, jossa kansanedustajat saavat äänestää omantunnon mukaan. Jos tulos on "ei", parlamenttiäänestystä ei tule.

Lähteet: AFP